Karkasse van 25 honde en 'n kat in veld gevind | Maroela Media
Van die karkasse in die veld. (Foto: Facebook)
WAARSKUWING: Van die foto's in die berig is grafies van aard en kan sensitiewe lesers en kinders ontstel.
Die Dierebeskermingsvereniging (DBV) in Rustenburg het Sondagmiddag 'n gru-ontdekking gemaak toe hulle na 'n veld buite dié dorp ontbied is.
Die karkasse van 25 honde en 'n kat is in die veld aangetref waar iemand dié troeteldiere, sommige in swart plastieksakke, gestort het.
Maartin Coetzee, bestuurder van die plaaslike DBV, het Maandag aan Maroela Media gesê dat die betrokke stuk veld op die Donkerhoekpad geleë is waar motorfietsryers gereeld 'n ent op die grondpaaie in die omgewing ry. Twee motorfietsryers het gister kort ná 15:00 gedurende só 'n rit op nege hondekarkasse afkom waarna hulle die plaaslike DBV ontbied het.
Die DBV het ondersoek ingestel en op altesaam 26 karkasse afgekom, waaronder ook dié van 'n kat. Dié diere is vermoedelik by 'n plaaslike veearts van kant gemaak waarna die betrokke persoon die karkasse in die veld gestort het, sê Coetzee.
"Dit is definitief die handewerk van 'n veearts. Van die diere was in swart plastieksakke en daar het oral wit sakkies gelê waarin [mediese] handskoene was. Dit was grusaam. Daar was ook geaborteerde hondjies en 'n baarmoeder in van die sakke. Daar was ook duidelike aanduidings op die diere se pote waar die binneaarse inspuiting gedoen is om hulle van kant te maak."
Volgens Coetzee was die diere se karkasse duidelik in verkoelingsfasiliteite gehou voordat dit in die veld gestort is. Byna al die karkasse was dié van honde soos yorkies, labradors en Amerikaanse veghonde (pittbull-terriërs).
Dit is duidelik dat van die diere van kant gemaak is as gevolg van katgriep of kanker. Meeste van die karkasse was dié van ou honde.
"Hulle was yskoud. Hulle het nog nie vlieë om hulle gehad nie en het nog nie ontbind nie," sê hy. Die diere is vermoedelik van die verkoelingsfasiliteite met 'n bakkie aangery en op drie verskillende punte in die veld afgegooi.
Die DBV het foto's van elke karkas geneem en dit op Facebook geplaas in die hoop om van die troeteldiere se eienaars op te spoor. Ses eienaars het intussen na vore gekom en hul troeteldiere geïdentifiseer. Die eienaars kon ook bevestig by watter veearts hulle hul geliefde vierpotiges van kant laat maak het.
Volgens Coetzee is die veearts dus aan die DBV bekend. Die veearts kan egter nie in dié stadium geïdentifiseer word nie aangesien daar 'n saak van onwettige storting teen die betrokke veearts aanhangig gemaak is.
Coetzee het bygevoeg dat daar sekere riglyne is wat gevolg moet word wanneer veeartse diere van kant maak. Diere behoort veras of in afgeleë gebiede met die nodige munisipale toestemming begrawe te word.
Dit is nodig aangesien die entstof wat gebruik word om diere mee van kant te maak baie giftig is vir lewende diere. "Daar moet 'n gat gegrawe word en weer toegegooi word aangesien die karkasse 'n groot risiko inhou vir ander diere wat moontlik op hulle afkom."
Die karkasse is tans by 'n verkoelingsfasiliteit en sal binnekort veras word wanneer die polisie se ondersoek dit toestaan.
Daar is intussen 'n geldinsameling op die been gebring om eienaars te help met die koste daaraan verbonde om van dié diere op 'n waardige wyse ontslae te raak.
Die mensdom is siek
Afgryslik! Dit is reeds traumaties om 'n diere-kind aan die dood af te staan en dan nog erger om op FB te verneem dat die dooie dier se liggaam nie met die nodige respek behandel is soos mens sou verwag nie! Ek hou dié storie dop!
En die eienaars betaal ten duurste vir verassing! Dis verregaande! Hoop die veearts kry wat hy verdien!
Die veearts wou seker kostes spaar en die arme diere sommer daar in die veld gaan gooi. Wys jou ook maar dat sekere veeartste geen liefde vir diere het nie.
Hoe ongevoelig en pateties!!! Maak die veearts se besigheid toe, want hulle voel niks vir die 4 potige diere nie. Skaamteloos!!! Laat hulle boet!!!!